Az ősrégi nemesi származású nádasi Tersztyánszky család sarja. Édesapja, nádasi Tersztyánszky Zsigmond (1811-1863) 1848-49-es honvédhuszárőrnagy, édesanyja sipeki Balás Izabella volt. Tanulmányai befejeztével 1867-ben pappá szentelték. Segédlelkészként működött, Egerben hitoktató volt, valamint karkáplán és aligazgató a Foglár-féle intézetben. A betegeskedő Gyurka József helyett a jászberényi plébánia ügyeit is vezette, ahonnan Kapócsapáthira ment át lelkésznek. Ezt a tekintélyesebb fényeslitkei javadalommal cserélte föl és egyúttal a kisvárdai kerület esperese is volt.